Castell de Chepstow

El castell de Chepstow (en gal·lès: Castell Cas-gwent) és una edificació situada a la ciutat de Chepstow, Monmouthshire, al Regne Unit. És la fortificació més antiga feta de pedra que encara sobreviu de l'època postromana a la Gran Bretanya. Localitzat en els penya-segats al costat del riu Wye, la construcció es va començar l'any 1067 per ordres del senyor feudal normand William FitzOsbern. Originalment conegut com Striguil, era el castell més al sud d'una cadena de fortificacions construïdes en les Marques Gal·leses, i amb el seu senyoriu associat va prendre el nom del poble contigu, Chepstow, en el segle xiv. Al segle XII el castell va ser utilitzat en la conquesta de Gwent, el primer regne gal·lès independent a ser conquistat pels normands. Posteriorment, va pertànyer a dos dels més poderosos magnats anglonormands de l'Anglaterra medieval, Guillem el Mariscal i Richard de Clare. Així i tot, al segle XIV la seva importància militar havia decaigut i parts de la seva estructura van ser convertides per a ús domèstic. A pesar que va tenir una guarnició durant i després de la guerra civil anglesa, cap l'any 1700 havia caigut en decadència. Posteriorment, amb el creixement del turisme, el castell es va convertir en una destinació popular. Les ruïnes van ser llistades com a monument classificat el 6 de desembre de 1950. Construcció del Castell El Castell de Chepstow està situat en una cresta estreta entre el penya-segat de pedra calcària del riu i una vall coneguda localment com a Dell. La seva extensió total es pot apreciar millor des de la riba oposada del riu Wye. El castell té quatre baileys (patis amb muralles), afegits un darrere l'altre al llarg de la seva història. Malgrat això, Chepstow no és un castell defensivament fort, ja que manca d'una torre de l'homenatge forta i d'un disseny concèntric. Els múltiples baileys mostren el seu historial de construcció, el qual es classifica generalment en quatre fases principals. El primer estudi arquitectònic seriós de Chepstow va començar el 1904, i la descripció de Perks de 1955 va ser considerada la descripció canònica durant molt de temps. Estudis recents han revisat els detalls d'aquestes fases de construcció, però mantenen la mateixa estructura general. Fundació, 1067–1188 La velocitat amb què Guillem el Conqueridor es va comprometre amb la creació d'un castell a Chepstow és testimoni de la seva importància estratègica. No hi ha indicis de l'existència d'un assentament en aquesta ubicació abans que els normands envaïssin Gal·les, però és possible que el lloc del castell fos anteriorment un baluard prehistòric o alt medieval. El lloc domina un encreuament important al Riu Wye, una artèria de comunicacions terra endins cap a Monmouth i Hereford. En aquella època, els regnes gal·lesos de la zona eren independents de la Corona anglesa i el castell de Chepstow també hauria ajudat a suprimir els atacs gal·lesos a Gloucestershire al llarg del riu Severn. Tot i així, anàlisis recents suggereixen que els governants de Gwent, que recentment havien lluitat contra el rei Harold Godwinson, podrien haver estat inicialment en bons termes amb els normands. Els escarpats penya-segats de pedra calcària al costat del riu proporcionaven una excel·lent ubicació defensiva. Les obres de construcció van començar sota William FitzOsbern el 1067 o poc després. La gran torre va ser probablement completada aproximadament el 1090, possiblement amb la intenció de ser un espectacle de força per part del rei Guillem en tractar amb el rei gal·lès Rhys ap Tewdwr. La torre va ser construïda en pedra des del principi (en lloc de fusta, que era el més comú en aquella època), marcant la seva importància com a baluard a la frontera entre Anglaterra i Gal·les. Tot i que gran part de les pedres semblen haver estat excavades localment, també hi ha evidència que alguns dels blocs van ser reutilitzats de les ruïnes romanes a Caerwent. El castell originalment portava el nom normand de Striguil, derivat de la paraula gal·lesa ystraigl, "meandre de riu". FitzOsbern també va fundar un priorat proper, contribuint al desenvolupament de la ciutat i el port de Chepstow durant els segles subsegüents. El castell i el senyoriu de la marca associat van ser generalment coneguts com a Striguil fins a finals del segle XIV, i Chepstow a partir del segle XV. Expansió per Guillem el Mariscal i Roger Bigod, 1189–1300 Més fortificacions van ser afegides per Guillem el Mariscal, Comte de Pembroke, començant a la dècada de 1190. La fusta a les portes de la porteria ha estat datada per dendrocronologia al període de 1159–89. El Mariscal va estendre i modernitzar el castell, basant-se en el seu coneixement de combat obtingut a França i a les Croades. Va construir l'actual porteria principal, va enfortir les defenses de la mota central amb torres rodones, i, abans de la seva mort el 1219, també podria haver reconstruït les defenses de la mota superior. Obres més extenses d'expansió de la gran torre van ser dutes a terme pels fills de Guillem el Mariscal, Richard, Gilbert i Walter, finalitzant el 1245. El 1270 el castell va ser heretat per Roger Bigod, 5è Comte de Norfolk, nét de la filla gran de Guillem el Mariscal, Maud. Bigod va construir nous edificis a la mota inferior, com ara allotjament per a ell i la seva família. També va ser responsable de la construcció de la muralla del poble de Chepstow, al voltant de 1274–78. El castell va ser visitat pel rei Eduard I el 1284, al final del seu recorregut triomfal per Gal·les. Poc després, Bigod va remodelar la gran torre i va construir una torre nova (coneguda més tard com la "Torre de Marten"), la qual actualment domina l'aproximació per terra al castell. Història Tardana Disminució en la Importància Defensiva, 1300–1403 A partir del segle XIV, la seva importància defensiva va declinar, particularment amb el final de les guerres entre Anglaterra i Gal·les a principis del segle XV. El 1312 va passar al control de Thomas de Brotherton, Comte de Norfolk, i més tard de la seva filla Margaret. El 1403 s'hi va col·locar una guarnició de 20 soldats i seixanta arquers, en resposta a la rebel·lió d'Owain Glyndŵr, però el castell no va ser atacat. Del Segle XV al Segle XVII El 1468, el castell va formar part de les propietats concedides pel Comte de Norfolk a William Herbert, Comte de Pembroke, a canvi de terres a l'est d'Anglaterra. El 1508 va passar a Sir Charles Somerset i més tard al Comte de Worcester, qui va remodelar els edificis extensament, convertint-los en allotjament privat. Després de l'abolició dels poders autònoms dels Senyors de la Marca pel rei Enric VIII el 1542 i la incorporació de Chepstow al nou comtat de Monmouthshire, el castell es va usar més com una gran mansió. La Guerra Civil i les seves Conseqüències El castell va tenir un paper a la Guerra Civil Anglesa, ja que es trobava entre els Reialistes de Monmouthshire i els Parlamentaris de Gloucestershire. Va estar en control dels Reialistes i va ser assetjat el 1645 i el 1648, finalment caient davant les forces dels Parlamentaris el 25 de maig de 1648. Actualment, hi ha un memorial a Sir Nicholas Kemeys dins del castell, que va liderar la defensa dels Reialistes durant la segona guerra civil, es va negar a rendir-se i va morir en combat. Després de la guerra, el castell va ser quarter d'una guarnició i fort d'artilleria. També va ser utilitzat com a presó política i els seus presoners van incloure el bisbe Jeremy Taylor i, després de la Restauració de la monarquia, Henry Marten, un dels signants de la sentència de mort de Carles I, que també va estar empresonat aquí abans de la seva mort el 1680. Decadència de l'edifici i Turisme El 1682, el castell va passar a ser propietat del Duc de Beaufort. El 1685 la guarnició es va dissoldre i es van desmantellar part dels edificis, sent llogats sense donar-los manteniment. Diverses parts del castell van ser utilitzades com a corral i una fàbrica de vidre. Cap a finals del segle XVIII, les ruïnes del castell eren considerades un atractiu pintoresc per als viatges en barca riu avall des de Ross-on-Wye passant per Monmouth. La primera guia de turistes del castell i la ciutat va ser escrita per Charles Heath i publicada el 1793. Segles XIX i XX Al voltant de 1840 el turisme va continuar creixent, particularment amb viatges curts amb vaixell de vapor des de Bristol. Al mateix temps, el pati del castell va començar a ser utilitzat per a festivals i esdeveniments locals, com ara mostres d'horticultura i desfilades històriques. El Duc de Beaufort va intentar vendre el castell el 1899 però no va poder trobar comprador. El 1910-11, el castell i el llit del riu adjacent van ser el lloc d'excavacions d'Orville Ward Owen, qui buscava documents secrets per provar que les obres de William Shakespeare en realitat havien estat escrites per Francis Bacon. El 1913, la pel·lícula "Ivanhoe", protagonitzada per King Baggot, va ser filmada al pati. L'any següent, el castell va ser comprat per l'home de negocis William Royse Lysaght, de Tutshill, i va començar les obres de conservació. El 1953, la família Lysaght va posar el castell a cura del Ministeri d'Obres. El 1977 Terry Gilliam va filmar escenes de la seva adaptació de "Jabberwocky" de Lewis Carroll al castell. Durant 1984–1986, va ser utilitzat com una de les localitzacions per al programa "Robin De Sherwood" d'ITV Wales & West (HTV), protagonitzat per Michael Praed. El 1993 la banda brasilera de metall pesant Sepultura va gravar part del seu cinquè àlbum, Chaos A.D., al castell. El Castell en l'Actualitat El Castell de Chepstow està obert al públic, i des del 1984 ha estat a cura de Cadw, l'oficina del govern gal·lès amb la responsabilitat de protegir, conservar i promoure el patrimoni històric de Gal·les. El castell organitza esdeveniments especials i els visitants poden caminar al llarg de les merlets fins a la Torre de Marten. El castell va ser utilitzat per a la filmació d'algunes escenes del 50è aniversari de Doctor Who. Galeria Referències Notes Chepstow Castle. HMSO, 1955. Chepstow Castle. Cadw, 1986. ISBN 0-948329-04-1. Chepstow Castle. rev. 2010. Cadw, 2002. ISBN 978-1-85760-285-2. Chepstow Castle – its history and buildings. Logaston Press, 2006. ISBN 1-904396-52-6. Enllaços externs Cadw - Chepstow Castle (anglès) Enciclopedia d'Historia antiga - Chepstow Castle (anglès)